Праз колькі гадоў юнак накіраваўся за доўгім рублём у суседку-Расію, як на той час рабілі многія. Паездзіў па гарадах, зноў жа набраўся вопыту і жыццёвай мудрасці. Заказчыкі трапляліся розныя: і з капрызамі, і такія, што кожны крок правяралі праз Інтэрнэт, начытаўшыся артыкулаў аб рамонце, і, наадварот, кліенты шчырыя і ўдзячныя. Аляксей усвядоміў падчас гэтага вопыту тое, што людзі давяраюць табе сваё жыллё, плацяць грошы і спадзяюцца на выдатны вынік, а таму іх нельга падводзіць. Не здолееш выканаць патрабаванні — лепш парай іншага майстра. А калі ўзяўся за справу, не лянуйся і растлумач заказчыку, што ты робіш і чаму так, а не інакш.